
1 GUDS NAVN

99 navn





SOM BARN VAR Allah navnet på Gud jeg hørte når jeg var hjemme eller blant muslimer, mens Gud var navnet på gud jeg hørte blant etniske nordmenn. Derfor trodde jeg lenge at min Gud het Allah, mens det norske ordet for Gud dekket en annen guddom. Det var en ordentlig aha-opplevelse da jeg fant ut at ordet Allah bare var det arabiske begrepet for den ene Gud. Arabiske jøder og kristne bruker derfor ordet Allah om sin Gud, på samme måte som jeg og andre norske muslimer bruker Gud for å omtale vår guddom. Da jeg forsto den koblingen som barn, hang plutselig universet mer sammen. Jeg følte at jeg ikke var så annerledes enn alle andre likevel. Selv om jeg ikke spiste pølser og ikke hadde navnedag eller hytte, delte jeg likevel troen på den ene guden og ordet «Gud» med mine kristne venner. Det virker kanskje som en banal begrepsavklaring. Men for meg hadde en slik innsikt mye for seg som et barn som følte seg svært annerledes i forhold til de andre barna rundt seg. Men også i et overordnet perspektiv er det viktig å ha et felles språk med ord og begreper som alle forstår. Jeg synes derfor for eksempel at det er riktigere å bruke ordet skaut istedenfor hijab. Språk er makt, og et felles språk gir oss en større kontaktflate. Det bygger ned barrierer og skaper et sterkere fellesskap blant et mangfold av identiteter.

I islam har vi flere navn for Gud enn bare Allah. Ifølge en hadith (Saheeh Al-Bukhari 50:894) fortalte profeten Muhammed sine trosfeller at Gud har 99 navn. Du ser dem ofte på innsiden av permen til Koranen og nedtegnet i islamske kalligrafier. Og i forlengelsen av mitt barndomssøk etter fellesskapsknagger med mine kristne venner, har jeg lurt på om de 99 navnene på Gud også er noe jeg kan dele med dem.

Islamske gudsnavn, og hvordan vi påkaller Gud, utledes fra troen på den ene Gud. Det er grunnpilaren i islam, og representerer trosbekjennelsen. I islam er Guds enhet absolutt, evig og fullkommen (Koranvers 112:1–4). Det skiller seg fra det kristne gudsbildet med treenigheten. I den muslimske tradisjonen er kanskje gudstroen tilsynelatende litt mer distansert ved at Gud ikke tar form i et menneske, slik han tar form i Jesus i den kristne troen. Men den islamske gudstroen er på en annen måte svært tilgjengelig likevel. Gud er opphøyet i forhold til menneskene og andre skapninger, fordi han kan ting vi ikke kan, som for eksempel å skape verden. Og nærheten til Gud er like sterk i islam som i kristendommen, men muslimer søker direkte kontakt med Gud uten noen form for gudommelig mellomledd. Vi har profeter som en type medium mellom mennesker og Gud, men vi har ikke en Guds sønn som vi søker nåde eller nærhet gjennom. «Gud er nærmere enn din egen halspulsåre», sies det i Koranen (Koranvers 50:16). De 99 navnene er derfor en måte å skape denne nærheten til Gud på. Gud skildrer seg selv gjennom de 99 ulike navnene, og hvert av navnene beskriver en egenskap. De spesifikke egenskapsbeskrivelsene av Gud skal gi den troende en sterkere nærhet til Gud ved å bli kjent med ulike sider av Gud.

Koranen tar aktivt i bruk disse navnene for å beskrive Gud i ulike sammenhenger som åpenbaringene gjengir. I hverdagstroen bruker muslimer ofte de ulike navnene til Gud i en meditasjon hvor vi søker Guds nærhet og kjærlighet. Man plukker da ut et navn eller to og gjentar det for seg selv eller i felles meditasjon. Denne meditasjonen heter dhikr og er bærebjelken i den sufistiske tradisjonen i islam.

Når jeg påkaller Gud med de ulike navnene, er det imidlertid ikke bare en måte for meg å søke Guds nærhet eller å be om de tingene jeg ønsker meg i livet, på. Men det er også en måte for meg å etterstrebe Guds egenskaper i meg. I listen over de 99 navnene finner vi gudsnavn som «Al-Rehman» – den mest barmhjertige, «Al-Sami» – den lyttende, «Al-Wadud» – den nærmeste vennen, «Al-Waqil» – den mest rettferdige. Hensikten med å påkalle Gud ved en spesifikk egenskap er å vekke en type innsikt og ydmykhet i sitt indre til selvrefleksjon og selvrealisering. Om jeg er i en vanskelig situasjon i livet hvor jeg føler at jeg blir behandlet på en urettferdig måte, kan jeg velge å meditere med ordet «Al-Waqil». Det er en måte å be om rettferdighet på gjennom å ansvarliggjøre Gud til å vise meg rettferdighet i livet mitt. Men når jeg leser om Gud som den mest rettferdige, og påkaller ham som den mest rettferdige gjentatte ganger, ansvarliggjør jeg også meg selv. Ved å påkalle den mest rettferdige, skaper jeg en forventning i meg selv om å være blant de mest rettferdige. Jeg kan ikke forvente rettferdighet av Gud eller andre, hvis jeg ikke kan være rettferdig selv. Det er den muslimske måten å leve seg inn i gudsbildet på – selv om ingen av oss kan være Gud.



2 FORDOMMER

«Er du en av dem?»





«ER DU EN AV DEM?» får jeg ofte høre når folk får vite at jeg er en som praktiserer religionen min så godt som mulig. Det er for eksempel viktig for meg å følge de fem grunnpilarene i Islam (bekjennelsen til den ene Gud, de daglige bønnene, fasten i ramadan, almissen en gang i året og pilegrimsreisen til Mekka). I begynnelsen visste jeg ikke hva jeg skulle si til slike «sjokk-reaksjoner», og det er vel en av årsakene til at jeg har prøvd å ikke snakke så mye om det i hverdagen – for eksempel med kollegaer. Men nå når slike samtaler stadig dukker opp, har jeg begynt å utfordre tilbake. Hvorfor tror folk at jeg ikke kan være en praktiserende muslim? Hvordan er prototypen på den praktiserende muslimen?

«Du ser jo så normal ut», er det vanligste svaret jeg får. Jeg forstår at det er ment som en kompliment, men innebærer islamsk trospraksis egentlig en abnormalitet, og er det virkelig det ytre som avgjør? Gud dømmer oss ikke etter den ytre fasaden, men ser alt i oss. Gud ser inn i våre hjerter og våre sinn, og våre intensjoner og handlinger blir betraktet ut fra våre forutsetninger. For oss mennesker er det imidlertid det ytre som gir førsteinntrykket. Naturlig nok.

Det er så utrolig å lett å dømme, både seg selv og andre. Jeg merker selv at det dukker opp noen merkelapper i hodet mitt altfor lett noen ganger. Da blir det «Er du en av dem?» hos meg også. Det er jo naturlig, for vi mennesker liker å sortere tankene våre. Men det er en utfordring, også oss muslimer imellom. Noen betrakter andre muslimer som ikke-praktiserende hvis de ikke har hodeplagg eller skjegg. Jeg har sett bilder av kvinnelige musikk-DJ-er i USA som går med skaut. Som lege på nattevakt under ramadan har jeg møtt fulle muslimer etter fest som har spurt meg om når morgengryet starter, for da skal de begynne å faste igjen. Alkohol er jo forbudt i islam fordi det er lett å begå inkonsekvente handlinger i rus. Kombinasjon av faste og alkoholforbruk i ramadan var ny for meg.

Religion er noe av det mest intime som finnes for et menneske. Praktiseringen er veldig personlig og påvirkes av ulike faktorer. Overbevisning, erfaringer og personlighet er ofte helt avgjørende elementer. For mange er troen en svært privat prosess, som krever respekt fra andre. Trosutøvelsen må skje på egne premisser og ut fra en fri vilje, uten andres fordømmelse. Det er da trospraksisen blir en realisering av Guds kjærlighet.

Vi skal ikke dømme hverandre, sier islam. Vårt fundament er troen på den ene Gud. Gud alene er Skaperen, den aller mest barmhjertige, den som dømmer. Når vi begynner å blande oss i denne gudommelige prosessen, så rokker vi nesten ved Guds posisjon og mandat. Og Gud er den eneste riktige dommeren, fordi han kjenner oss best med alle våre gjerninger og intensjoner. Både de gode og de dårlige.

Det er mange profetiske fortellinger som lærer oss at man kan være tilsynelatende dydig og perfekt i sin trospraksis, men likevel ikke være en rettroende hvis man ikke har de altruistiske holdningene (eller al-niyyah som det heter innen islamsk teologi). Hovmod over å være en god muslim er egentlig beviset på det motsatte. Nettopp fordi det medfører selvgodhet.

Jeg tror ikke folk flest, verken muslimer eller andre, ønsker å innta en dømmende posisjon. Men det kan veldig lett gli den veien, hvis man ikke er bevisst. Det er utrolig viktig å utvide perspektivet på hvem som praktiserer en religion, og hvordan. Ikke fordi det er så viktig å peke dem ut i hverdagen. Men det handler om å danne et mer mangfoldig bilde av en gruppe mennesker. Det er da man unngår generaliseringer og stereotyper. Mennesker som følger islam, er ulike, som alle andre grupper mennesker. Gud har skapt oss i et mangfold av varianter med ulik bagasje av språk, kultur, erfaringer og gen-programmeringer. Standardmuslimen finnes ikke. For å synliggjøre det mangfoldet er det viktig å ikke trekke unna, men faktisk vise hvem vi er, og hva vi står for, i all vår forskjellighet.

Det var en ordentlig vinterdag med solide kuldegrader, en lørdag formiddag, da jeg plutselig fikk øye på en gjeng unge muslimer som delte ut roser på gaten. Det første jeg tenkte, var at det var engasjerte AUF-ere, men det fulgte ikke politiske brosjyrer med de røde rosene, og ungdommene hadde heller ingen partilogo på seg. Jeg måtte stoppe opp og spørre hvorfor de gjorde det. «Vi ønsker bare å vise nestekjærlighet, vet du ... At også vi muslimer står for det.» Jeg kjenner så godt den følelsen! Den følelsen hvor du har lyst til å bare gjøre noe godt, hva som helst, for å si til hele verden at muslimer flest er helt vanlige mennesker. Helt alminnelige mennesker, med håp og drømmer. At vi ikke er som de få som får sette dagsorden i mediene, de som begår uverdige handlinger i islams navn. At vi er for frihet, likeverd og like rettigheter. Det er jo derfor jeg er en aktiv stemme. For å si fra. Og jeg merker at den sterke følelsen av å ville nå ut, er stadig mer påtrengende blant mange unge muslimer. Mye mer intens. Det er bra, på mange måter. Men den desperate følelsen som gjør at du går ut i kulda og begynner å dele ut roser, kan fort bli veldig vond.

Når du hele tiden ser din identitet bli angrepet, og du føler at du med din blotte eksistens regnes som et problem i et samfunn du er en del av, da er det lett å bli fortvilet. Føler du at du ikke hører hjemme noe sted, og desperasjonen ikke får utløp på en konstruktiv måte, kan ting raskt snus på hodet. Det snakkes så mye om forebygging av radikalisering i offentligheten for tiden. Men det personlige i dette er viktigst; det å kunne snakke høyt om dette i hverdagen, både med seg selv og andre. Det er viktig å bruke energien på handlinger som gir mening. For eksempel var «Fredens ring» et fantastisk initiativ, der unge muslimer i Oslo slo ring rundt synagogen etter terrorangrepet i København.

«Hva skal vi egentlig gjøre, Bushra? Alt ved vår tro er assosiert med vold. De helligste begrepene som jihad og Allahhu-akhbar er nå terroristenes fraser», sa en muslimsk jente til meg. «Jeg tør ikke å si ordet Allah på offentlige steder lenger. Selv om det et er en grunnsetning i islam. Du hørte om han som ble skutt på kjøpesenteret i Jerusalem fordi han sa det? Derfor snakker jeg ikke mine foreldres morsmål på offentlige steder, for da kan ordet Allah lett glippe ut.»

Dette er vondt. Vi kan oppleve et press om å skjule troen vår. Men det er jo ikke første gang, og heller ikke noe unikt, å bli marginalisert som en religiøs gruppe. Det var der profeten Muhammed begynte sin religiøse reise. Folk tok avstand fra ham, og opptrådte med mistro, fordi han trodde på noe annet enn alle rundt ham. Selv noen i hans nærmeste familie vendte ham ryggen. Tenk hvor vondt og ydmykende det må ha vært. Men Profeten trakk seg ikke tilbake fra samfunnet. Han var synlig og varm, og tok del i samfunnet. Ikke et eneste sted har jeg lest at han så på seg selv som et offer. Han snakket alltid om ansvar og kjærlighet, og det er ham vi skal følge. Vi må holde hodet hevet.

Den virkelige prøvelsen i troen vår handler nettopp om hvordan vi møter våre medmennesker som er uenige med oss eller annerledes enn oss selv. Det er da den toleransen og kjærligheten som islam oppdrar oss til gjennom leveregler som bønn og ramadan, må komme til uttrykk. Vi skal tåle motstand og krenkelse, og likevel svare med smil. Vår tro er ikke så svak at vi må gi fornærmelsene en verdi i seg selv. Profeten var aldri avhengig av andres respekt eller anerkjennelse. Men han var alltid opptatt av å vise andre respekt uansett hvordan de var mot ham. For eksempel overfor nabokjerringa, som hver morgen kastet søppel på ham idet han gikk forbi huset hennes. Hun gjorde det regelmessig av forakt for at han var muslim; noen ganger traff hun med søppelet, andre ganger bommet hun. Men Profeten sa aldri ifra. Han gikk stille forbi hver eneste gang. Den eneste gangen han gikk opp til henne, var den morgenen han ble engstelig fordi hun ikke kastet søppel på ham. Han visste at hun bodde alene, og var redd noe hadde skjedd med henne. Den dagen lå hun i sengen med høy feber, og ble glad for å se Profeten, for han var den eneste som hadde brydd seg nok til å stikke innom henne. Profeten legger listen høyt for oss andre, i forhold til å gjengjelde ondt med godt! Derfor tror jeg også at Profeten ville svart med kjærlighet til krenkelser som karikaturer som fremstiller ham som terrorist eller gris, selv om bildene ville gjøre vondt også for ham.

Vi trenger derfor ikke å gjøre noe spesielt for å fortelle hva islam egentlig står for når vi føler at folk har et feil bilde av troen vår. Vi kan egentlig bare være oss selv, men vi må være det synlig! Vi kan gi folk andre perspektiver ved å møte dem i hverdagen: på skolen, på jobben, i butikken osv. Det skal kanskje ikke noe mer til enn at du holder døren for et medmenneske, før folk begynner å se litt mer positivt på muslimer. Ikke trekk deg unna!



3 TROSFELLESSKAP

Et stort rom





MITT FØRSTE MØTE med det muslimske begrepet umma er fra moskeen som liten. Alle som trodde på islam, tilhørte et fellesskap som ble betegnet som umma, lærte jeg. Hver profet har hver sin umma. Jeg hørte ordet i fredagsprekenen; hvordan Gud vil frelse oss fordi profeten Muhammed ville be om nåde for sin umma på dommens dag. Ellers var det stort sett koranlæreren min som snakket om umma. Han var opptatt av at vi skulle bry oss og skape et ekstra hjerterom for hverandre, som muslimer i et samfunn hvor vi var en minoritet og ikke hadde besteforeldre eller andre slektninger rundt oss. Vi skulle alltid hilse på hverandre med den islamske hilsenen salam (som betyr fred), uansett hvor vi traff på hverandre og uavhengig av om vi kjente vedkommende eller ikke. Jeg syntes det var rart. Det kunne fungere i mine foreldres hjemland. Der snakket alle med hverandre, uansett. Men i Norge? Her snakker man jo ikke med folk man ikke kjenner. Utenom på fjellet selvsagt, der sier man hei til alle. Men koranlæreren mente også at man skulle si hei til alle nordmenn, uansett hvor man traff dem, og hvorvidt man kjente dem på forhånd eller ei. Å hilse på hverandre handler om å se hverandre som mennesker og vise hverandre nestekjærlighet, mente han.

Ordet umma er arabisk og betyr «en gruppe mennesker». I Koranen blir begrepet brukt om folkegrupper. Man sier at enhver umma har fått tilsendt et sendebud. Hvert sendebud har fått åpenbart skrifter fra Gud, og kjente grunnleggere av ulike ummaer er Moses, Jesus og Muhammed.

Alle som tror på islam og Koranen i dag, er per definisjon en del av det globale fellesskapet som tilhører profeten Muhammeds umma. Dagens umma tilhører profeten Muhammed fordi det er han som er det siste sendebudet og som fikk åpenbart Koranen, den endelige hellige boken. I dag er det stor teologisk enighet i islam om at begrepet umma ikke har noen politisk betydning, fordi moderne samfunnsstrukturer som staten har erstattet tidligere samfunnsstrukturer. Når islamske teologer i dag snakker om en umma, snakker de om en type brorskap basert på et felles verdigrunnlag. Jeg har sett en fantastisk realisering av dette fellesskapet på hajj (pilegrimsreisen til Mekka), og jeg ser det i moskeene hver dag når muslimer på tvers av etnisitet, sosial klasse, sivilstatus, kjønn, alder, politisk ståsted, verdisett og andre forskjeller, står side om side mens vi ber. Men ut over dette virker det tunge symbolske samholdet i islam ganske fraværende i hverdagen som muslimer. Vi står i en virkelighet med daglige terrorbomber hvor muslimer tar livet av hverandre. Leger mot atomvåpen anslår i en rapport at mellom 1,3 og 2 millioner muslimer har mistet livet som følge av krigen mot terror de siste ti årene. På den andre siden får man sjelden en følelse av trosfellesskap i muslimske land som preges av nasjonalisme, totalitarisme, tribalisme og rasisme. Vi står dessverre langt unna hadithens definisjon av en umma: «Dere er som en kropp, når en del av kroppen lider, kjennes smerten i hele kroppen», sies det i en hadith (Al-Albaani i Al-Saheehah, 1137).

Som mange andre islamske begreper har jeg selv møtt begrepet umma på en helt annen måte som voksen muslim. Jeg leser om ekstremister med muslimsk bakgrunn, som kjemper for en politisk agenda for en gruppe mennesker som heter umma. Det er misbruk av begrepet. I den ummaen er jeg sannelig ikke inkludert, fordi jeg sammen med resten av verdens muslimer ikke er de sanne eller de riktige muslimene. Fordi vi ikke praktiserer troen vår på ekstremisters totalitære, dogmatiske og intolerante måte. Samtidig beskylder andre ekstremister med etnisk norsk bakgrunn fra den ytre høyre-fløyen meg for å være en del av en umma som skal ta over Europa og vestlige sivilisasjoner. Det er omtalt som et organisert nettverk av muslimer hvor særlige muslimske kvinner er den største trusselen fordi vi angivelig føder så mange barn. Selv overser de tall fra Statistisk sentralbyrå som viser at kvinner som meg, annengenerasjon muslimske innvandrerkvinner, har like lave fødselstall som befolkningen ellers.

Da jeg bodde i Afrika, møtte jeg på noe av den samme mistilliten mellom ulike grupper i samfunnet. Selv om jeg bodde og jobbet med etniske afrikanere, ble jeg også kjent med en del indiske afrikanere, som utgjorde eliten i landet og som stammer fra gujarati-handelsinnvandrere fra gamle India. De hadde den samme etniske bakgrunnen som meg og lignet på meg i forhold til hudfarge og andre utseendemessige trekk. Noen av dem hadde også den samme religiøse bakgrunnen som meg, og advarte meg sterkt mot å stole på de svarte afrikanerne. De var forskrekket over at jeg kunne bo og jobbe med dem. Men det som var interessant for min del, var å observere at spenningene jeg opplevde i Afrika, heldigvis ikke var religiøst betinget. For jeg så et godt samhold mellom svarte afrikanske jøder, muslimer og kristne. På fredager ble dette mangfoldet av religiøse verdisett brukt som en ressurs på det lokale afrikanske sykehuset hvor jeg jobbet. Den muslimske kollegaen min ble avløst av den jødiske kollegaen på dagtid, slik at han kunne be fredagsbønnen. Etter solnedgang avløste den muslimske legen den jødiske legen, så han kunne ha sin sabbat. På den måten ble døgnet på sykehuset dekket. Spenningene jeg opplevde i Afrika, så mer ut til å være sosioøkonomisk og etnisk betinget. For meg som muslim var det likevel svært skuffende å se at en felles trostradisjon som er så sterkt antirasistisk, ikke virket forsonende. Og at mistillit også rådet, tross en fellesmuslimsk identitet. Noen av de indisk-afrikanske muslimene så ned på alle svarte afrikanere, også de svarte afrikanske muslimene. Hvorfor skapes en slik mistro? Er det fordi vi ikke klarer å se sannheten i troen vår, eller fordi vi ikke ønsker å se den? I moskeer ser vi imidlertid tegn til realiseringen av konseptet om en umma på mikronivå, gjennom for eksempel gesten om at vi kaller hverandre for søstre og brødre, og på denne måten markerer et fellesskap. Men hva er hensikten med en slik gest når den bare består av ord og ikke handlinger?

På den annen side skal ikke tanken om et religiøst fellesskap være så grenseløs at det blir trangt og slitsom for dem som er en del av det. Respekten for det private må være hellig. Det er en stor forskjell mellom et fellesskap som gir trosoppbygging og støtte, og et fellesskap som er dømmende. Selv med de beste hensikter kan et fellesskap bli så sterkt fokusert på å være et mål i seg selv at det blir ekskluderende. Et trosfellesskap handler om å inkludere de troende på en verdig måte, med frihet til å ta egne valg som en bærebjelke. En umma er egentlig et stort rom som utfordrer oss kontinuerlig. På en sunn måte må vi ut av vår egen komfortsone for å gi plass til forskjeller, uenigheter og kritikk, og skape et rom for alle. Ethvert forsøk på å snevre inn dette rommet, er å se bort fra sannheten – for samhold handler om tillit, ikke konformitet. For meg handler derfor fellesskap ofte om å få aksept for den jeg er. Det får jeg når mine etnisk norske venner behandler og betrakter meg som likeverdig norsk, selv om jeg ikke er etnisk norsk og muslim. Og jeg får det når andre muslimer aksepterer meg som en likeverdig muslim, og kaller meg for søster, selv om jeg ikke går med det islamske hodeplagget regelmessig. I begge sammenhenger føler jeg at jeg blir gitt verdighet som et selvstendig menneske gjennom prinsippene umma er fundert på.

associated documentation files (the "Font Software"), to reproduce
and distribute the modifications to the Bitstream Vera Font Software,
including without limitation the rights to use, copy, merge, publish,
distribute, and/or sell copies of the Font Software, and to permit
persons to whom the Font Software is furnished to do so, subject to
the following conditions:

The above copyright and trademark notices and this permission notice
shall be included in all copies of one or more of the Font Software
typefaces.

The Font Software may be modified, altered, or added to, and in
particular the designs of glyphs or characters in the Fonts may be
modified and additional glyphs or characters may be added to the
Fonts, only if the fonts are renamed to names not containing either
the words "Tavmjong Bah" or the word "Arev".

This License becomes null and void to the extent applicable to Fonts
or Font Software that has been modified and is distributed under the 
"Tavmjong Bah Arev" names.

The Font Software may be sold as part of a larger software package but
no copy of one or more of the Font Software typefaces may be sold by
itself.

THE FONT SOFTWARE IS PROVIDED "AS IS", WITHOUT WARRANTY OF ANY KIND,
EXPRESS OR IMPLIED, INCLUDING BUT NOT LIMITED TO ANY WARRANTIES OF
MERCHANTABILITY, FITNESS FOR A PARTICULAR PURPOSE AND NONINFRINGEMENT
OF COPYRIGHT, PATENT, TRADEMARK, OR OTHER RIGHT. IN NO EVENT SHALL
TAVMJONG BAH BE LIABLE FOR ANY CLAIM, DAMAGES OR OTHER LIABILITY,
INCLUDING ANY GENERAL, SPECIAL, INDIRECT, INCIDENTAL, OR CONSEQUENTIAL
DAMAGES, WHETHER IN AN ACTION OF CONTRACT, TORT OR OTHERWISE, ARISING
FROM, OUT OF THE USE OR INABILITY TO USE THE FONT SOFTWARE OR FROM
OTHER DEALINGS IN THE FONT SOFTWARE.

Except as contained in this notice, the name of Tavmjong Bah shall not
be used in advertising or otherwise to promote the sale, use or other
dealings in this Font Software without prior written authorization
from Tavmjong Bah. For further information, contact: tavmjong @ free
. fr.

